Ramadhan Hassan – Dodoma WAZIRI Mkuu, Kassim Majaliwa
amesema ataendelea kutoa maagizo mahali popote nchini kwa kuwa yeye ndiye
Waziri Mkuu wa Jamhuri ya Muungano wa Tanzania na kwamba alichofanya visiwani
Zanzibar ni sahihi. Hatua hiyo imekuja baada ya Chama
cha ACT Wazalendo upande wa Zanzibar kupitia kwa Mwenyekiti wa Kamati ya Fedha,
Nassor Mazrui, kupinga agizo alilolitoa Waziri Mkuu wiki iliyopita katika ziara
yake visiwani humo wakati akikagua miradi ya maendeleo. Alisema Waziri Mkuu Kassim Majaliwa
hana mamlaka ya kuingilia na kutoa maagizo Zanzibar kwa mambo ya yasiyo ya
Muungano kwa mujibu wa  Katiba ya Jamhuri
ya Muungano wa Tanzania ya 1977 na Katiba ya Zanzibar ya 1984 ambapo alidai zimeainisha
waziwazi mamlaka ya Serikali mbili zilizopo. Hata hivyo jana Majaliwa alitoa
alijibu mapigo hayo jijini Dodoma, wakati akifunga semina ya ushiriki wa vyombo
vya dola katika usimamizi na udhibiti wa rasilimali madini, ambayo ilihudhuriwa
na makamanda wa polisi wa mikoa, wakuu wa vyombo vya usalama, wapelelezi wa
mikoa pamoja na watendaji wa Wizara ya Madini. Waziri Mkuu alisema yeye ndiyo
Waziri Mkuu wa Jamhuri ya Muungano wa Tanzania hivyo anapaswa kutoa maagizo
mahali popote pale Tanzania Bara au Tanzania Visiwani “Nimekuja kufunga kikao hichi cha
kazi, nitumie fursa kutoa maagizo mbalimbali ndiyo utaratibu wetu lazima
tuelezane, lazima tuambizane ili tuweze kufanya kazi vizuri. “Nakumbuka nilifanya ziara hivi
karibuni visiwani, nilikagua miradi na niliona kazi nzuri inafanywa na Serikali
ya Mapinduzi ya Zanzibar, nilipokuja kutoa maagizo ikaonekana sipaswi kutoa
maagizo mimi Waziri Mkuu wa Jamhuri ya Muungano wa Tanzania. “Napaswa kwenda mikoa yote nchini
kuona shughuli za miradi zinavyotelezwa lakini mimi pia ndiyo mtendaji mkuu na
nimepewa jukumu la kusimamia ilani ya Chama Cha Mapinduzi ambacho kipo katika
pande mbili. “Nipo tayari kutoa taarifa kwenye
mkutano mkuu na kwa hiyo nikifika katika mradi nitauona, nitapongeza, nitasikia
lakini pale panapokuwa na ubovu nitaeleza, siwezi kuwa naenda nasifia tu hata
vile ambavyo vibovu halafu nikarudi nitakuwa sijawatendea haki Watanzania. “Kwa hiyo nilichokifanya ni sahihi
na hasa maeneo ambayo watanzania wanapata tija na Tanzania ni Bara na Visiwani.
Na nyie mnapopita huko angalieni  haya ambayo yanafanywa na yote yawe
na tija kwa watanzania pale ambapo panahitaji marekebisho waambieni,” alisema. Katika hatua
nyingine, Waziri Mkuu aliwataka wakuu hao wa vyombo vya dola kuhakikisha
wanalinda rasilimali za nchi na kuhakikisha zinatumika vyema.    “Ni wajibu
wetu kwa pamoja katika nafasi tulizonazo kuhakikisha tunavutia wawekezaji wapya
katika maeneo yetu. Hili la kuvutia wawekezaji hususani kwenye sekta ya madini
linaweza kuongeza tija kwenye maeneo mbalimbali ya kiuchumi na kijamii ikiwa
litasimamiwa vyema,” alisema. Alisema  mchango
wa sekta ya madini kwenye Pato la Taifa ulikua kutoka asilimia 3.3 mwaka
2016/17 na kufikia asilimia 5.1 mwaka 2018/19. Sekta ya madini katika kipindi
hicho imekua kwa asilimia 13.7 na kushika nafasi ya pili kiukuaji ikitanguliwa
na Sekta ya Ujenzi. “Chachu ya
mafanikio haya ni ushirikiano mzuri ulipo baina ya wadau wa sekta hii ambao
wamekuwa mstari wa mbele katika kuhakikisha kuwa hatuibiwi rasilimali zetu. “Nitoe rai kwa wizara kuhakikisha
kuwa ushirikiano huu unaimarishwa na hivyo, kuiwezesha sekta hii kuendelea
kutoa mchango mkubwa katika uchumi wa nchi pamoja na maendeleo ya Watanzania
kwa ujumla,” alisema. Pia Waziri
Mkuu aliwataka wakuu hao kuangalia malalamiko ya wawekezaji na wadau wa madini
kukamatwa na kubughudhiwa bila sababu za msingi. “Kutokana na
hali hiyo, natumia nafasi hii kukemea suala la ukamataji holela wa wawekezaji
au wadau wa madini pasipo kufuata taratibu. Hivyo basi, tumieni sheria, kanuni
na miongozo mbalimbali iliyowekwa mahsusi kwa ajili ya kuimarisha usimamizi wa
sekta ya madini,” alisema Vilevile,
Waziri Mkuu alitaka suala la wauzaji wa madini wakiwa wanaenda kuuza madini yao
kukamatwa linatakiwa kuangaliwa kwa umakini. “Tumeanzisha
masoko ya madini ikiwa ni sehemu ya mkakati mahsusi wa Serikali kupunguza
utoroshwaji wa madini. Awali ilionekana kuwa utoroshaji mkubwa unafanyika kwa
sababu ya kwenda kutafuta soko lakini sasa masoko yapo. “Hata hivyo
kuna changamoto nyingine imeanza kujitokeza ya kuwakamata wadau wakiwa na
madini hata kama wanapeleka sokoni. “Natoa
maelekezo kuwa, kuanzia sasa  wadau wote wanaopatikana na madini
tuwape utaratibu wa kuelekea sokoni kuuza badala ya kuwakamata wakiwa wanaenda
sokoni. “Ni wajibu
wetu kusimamia na kudhibiti utoroshwaji wa madini na pia ni jukumu letu sisi
kama vyombo vya Ulinzi na Usalama kuhakikisha kuwa masoko haya pamoja na
Wafanyabiashara ya madini wanaofanya kazi zao kwa kufuata Sheria wanalindwa na
kuepuka kamata kamata zisizo na tija,”alisema Majaliwa
alisema huu ni wakati
muafaka sasa kuanza kujihoji iwapo fungamanisho la Sekta ya Madini na sekta
nyinginezo za uchumi linajitosheleza. “Je, nini
kifanyike kuwezesha fungamanisho hili?. Katika hili naelekeza kuwa viongozi
wote mliopo, andaeni watu wetu kuwa tayari kutoa huduma migodini au kufanya
biashara na migodi husika ili kupunguza uwezekano wa migodi hiyo kutegemea
huduma hizo kutoka nje ya nchi. “Suala la
Migodi hii kutegemea huduma kutoka nje ya Nchi lifikie ukomo kwa kuhakikisha
kuwa, kila huduma inayohitajika migodini, inapatikana nchini,”alisema. Pia alitaka
masuala ya  changamoto ya ubora wa ajira, mishahara na stahiki katika
kazi zinazofanana na suala la unyanyasaji wa wafanyakazi yanatakiwa kuangaliwa
kwa umakini. Kwa upande
wake,Waziri wa Madini, Dotto Biteko alisema wanakabiliwa na changamoto za
utoroshwaji wa madini pamoja na madini feki ambapo wamekuwa wakijitahidi
kukabiliana nazo. “Baada ya
mafunzo haya tutakuwa na mafunzo katika mikoa yote lengo letu uelewa uende kila
mahali juu ya kulinda rasilimali za nchi,”alisema.